1.4.3.Numatomas (-i) rezultatas (-ai) ir poveikis

Nurodyti poveikį, kurį pasiūlymas (iniciatyva) turėtų padaryti tiksliniams gavėjams (tikslinėms grupėms).

Valstybių narių muitinių administracijos dėl šios iniciatyvos sutaupys nemažai laiko atlikdamos muitinį įforminimą, nes su reguliuojamaisiais ne muitinės formalumais, kuriems taikoma ši priemonė, susiję papildomieji dokumentai muitinės IT sistemoms iš atitinkamos ES sistemos bus pateikti per ES CSW-CERTEX. Taip atsiras automatinio tikrinimo galimybių ir sumažės muitinės rankiniu būdu vykdomų dokumentų patikrų, bus taupomi žmogiškieji ištekliai ir galiausiai padidės muitinių administracijų atliekamo tikrinimo pajėgumai. Šis pokytis bus ypač juntamas atliekant reguliuojamuosius formalumus, nes ES lygmeniu įvedus automatinio kiekio valdymo funkciją leidžiamų prekių kiekis galės būti padalytas ir nurodytas keliose muitinės deklaracijose. Naudojantis šia funkcija bus galima atlikti automatinį neįskaitytų prekių tikrinimą visoje Sąjungoje ir taip užkirsti kelią leistiną kiekį viršijančių prekių muitiniam įforminimui. Be to, pasiūlymu bus užtikrinta, kad muitinės ir ne muitinės formalumams atlikti reikalingi duomenys būtų supaprastinti ir suderinti ir kad būtų geriau suderintos procedūros. Taip pat tikimasi, kad dėl didesnio elektroninių duomenų, kuriuos ekonominės veiklos vykdytojai pateikia muitinės deklaracijoje, kiekio ir dėl to, kad institucijoms bus lengviau keistis duomenimis, pagerės rizikos valdymas.

Kompetentingoms institucijoms partnerėms iniciatyva padės pagerinti reguliuojamųjų ne muitinės formalumų, kuriems taikoma ši priemonė, laikymąsi ir užtikrinti jų vykdymą. Visų pirma automatinis kiekio valdymas ES mastu yra kontrolės priemonė, padėsianti išvengti nesąžiningo papildomųjų dokumentų naudojimo viršijant leidžiamus kiekius. Dėl automatinių institucijų informacijos mainų taip pat nebeliks rizikos, kad prekės bus įformintos naudojantis suklastotu papildomuoju dokumentu. Be to, standartizavus informacijos mainus tarp ES kompetentingų institucijų partnerių sistemų ir nacionalinių muitinių sistemų, bus suteikta galimybė nacionalinėms muitinių administracijoms užtikrinti darnų ne muitų teisės aktų įgyvendinimą visoje ES.

Ekonominės veiklos vykdytojai dėl tarpvyriausybinių (angl. Government-to-Government (G2G)) informacijos mainų tarp muitinių ir kompetentingų institucijų partnerių, tikėtina, daug veiksmingiau atliks prekių muitinį įforminimą ir sutaupys laiko. Ekonominės veiklos vykdytojams visų pirma bus naudingi tiesioginiai automatiniai institucijų informacijos mainai, nes atlikdami muitinį įforminimą jie neprivalės fiziškai pateikti papildomųjų dokumentų. Be to, daugeliu atvejų muitinės galės automatiškai patikrinti papildomuosius dokumentus, todėl ekonominės veiklos vykdytojai sutaupys laiko ir išteklių, kuriuos jie praranda dalyvaudami dokumentų tikrinimo procese. Atsižvelgiant į tai, kad automatinė papildomųjų dokumentų tikrinimo paslauga bus teikiama visą parą, įprastas prekių įforminimo procedūras bus galima atlikti net ir ne darbo valandomis. Be to, naudojantis viena dokumentų pateikimo sistema (pasiūlymo aspektas, susijęs su verslo subjektų dalijimusi duomenimis su valdžios sektoriumi (angl. Business-to-Government (B2G)) bus paprasčiau atlikti reguliuojamuosius formalumus ir išspręsti pagrindines problemas, tokias kaip poreikis pateikti panašią informaciją kelioms institucijoms gabenant tas pačias prekes.

Piliečiai patirs šią naudą: geresnis reguliuojamųjų ES ne muitinės formalumų laikymasis ir vykdymo užtikrinimas turės teigiamą poveikį visuomenės sveikatos apsaugai ir saugai, padės didinti saugumą, išsaugoti kultūros paveldą ir apsaugoti gyvūnų gerovę bei aplinką. Reguliuojamųjų formalumų supaprastinimas, muitinio įforminimo laiko sutrumpinimas ir tiems formalumams atlikti reikalingų išteklių sumažinimas galiausiai gali būti naudingi piliečiams, nes dėl mažesnių išlaidų gali sumažėti kainos.